આ અંગેની વધુ માહિતી આપતાં હર્ષદભાઇ દલાલના વેવાઇ દિલીપભાઇ પરીખે જણાવ્યું હતું કે, હર્ષદ ભાઇ દલાલનો જન્મ ૧૯૩૭માં થયો હતો. તેઓએ કલકતા ખાતે બી.કોમ સુધીનો અભ્યાસ કર્યો હતો. તેમજ અભ્યાસ પૂર્ણ કર્યા બાદ ઉચ્ચ અભ્યાસ માટે વિદેશ જવાના હતા. પરંતુ તેઓના પિતાની તબિયત નાદુરસ્ત રહેતા હર્ષદભાઇએ પોતાના વડવાઓનો ધંધો કલકતા ખાતે સંભાળી લીધો હતો. ત્યારબાદ મહારાષ્ટ્ર અને બોમ્બેમાં પણ તેઓએ પોતાની કંપનીના વિસ્તાર માટે કામ કર્યું હતું. તેઓ છેલ્લા પાંત્રિસ વર્ષથી નડિયાદમાં જ સ્થાયી થયા હતા. તેમજ સી.જે.પટેલ એન્ડ સન્સ કંપનીના ચેરમેન તરીકે પણ ફરજ બજાવતા હતા. નડિયાદ શહેરમાં આવેલી અગ્રણી સંસ્થાઓ પૈકી નડિયાદ એજ્યુકેશન સોસાયટીમાં પ્રમુખ તરીકે હતા. જયારે કિડની હોસ્પિટલ, ધર્મસિંહ દેસાઇ મેડિકલ હોસ્પિટલ, હિન્દુ અનાથ આશ્રમ, ભવન્સ સ્કૂલ, વિવેકાનંદ સ્કૂલમાં ટ્રસ્ટી તરીકે પણ સેવા આપતા હતા. તેઓની રાજ્યમાં જ નહીં પણ રાજ્ય બહાર પણ સી.જે. પટેલ એન્ડ સન્સ કંપની અને તેની શાખાઓનું વિસ્તાર કરેલો છે. ફાયનાન્સ, રિયલ એસ્ટેટ, અને ફૂડ જેવી ઇન્ડસ્ટ્રીઝમાં પણ આગળ પડતું નામ મેળવ્યું હતું.